
VI. 

PAPA IVAN XXIII. 


PACEM IN TERRIS 

ENCIKLIČKO PISMO 

ČASNOJ BRAĆI PATRIJARSIMA, PRIMASIMA, 
NADBISKUPIMA, BISKUPIMA I OSTALIM MJESNIM 
ORDINARIJIMA U MIRU I ZAJEDNIŠTVU S APOSTOLSKOM 
STOLICOM, SVEĆENSTVU I KRISTOVIM VJERNICIMA 
ČITAVOGA SVIJETA, A JEDNAKO TAKO SVIM LJUDIMA 

DOBRE VOLJE 

O MIRU SVIH NARODA 

ŠTO GA JE UTEMELJITI NA ISTINI, PRAVEDNOSTI, LJUBAVI 

I SLOBODI 

(11.4. 1963.) 


Časna braćo i ljubljeni sinovi, pozdrav i apostolski blagoslov! 

UVOD 


Red u svemiru 

1. MIR NA ZEMLJI, za kojim su čeznuli živo svi ljudi svih vremena, može se očito, 
sazdati i učvrstiti samo savjesnim obdržavanjem reda što gaje Bog uspostavio. 

2. Naime, iz napretka znanosti i tehničkih iznašašća jasno saznajemo da i u živim bićima i 
u silama svemira vlada čudesan red, ujedno da i u čovjeku ima takvo dostojanstvo da je u 
stanju i dokučiti sam red i sebi pribaviti prikladna sredstva da ovlada tim silama i okrene ih 

sebi u korist. 

3. No znanstveni napredak i tehnički pronalasci pokazuju ponajprije neograničenu veličinu 
Boga, koji je stvorio svemir i samoga čovjeka. On je, kažemo, svemir načinio ni iz čega i u nj 
izlio obilje svoje mudrosti i dobrote, zbog čega negdje sveti psalmist hvali Boga ovim 
riječima: »Gospode, Gospodaru naš, divno je ime tvoje po svoj zemlji «, 1 2 a negdje ovima: 
»Kako su brojna tvoja djela, Gospode! Sve si to mudro učinio«. Bog je tako stvorio čovjeka 
»na svoju sliku i priliku «, 3 obdario ga razumom i slobodom i postavio gospodarom svemira, 
kako isti sveti pjesnik priznaje ovom izjavom: »Ti ga učini malo manjim od Boga, slavom i 
sjajem njega okruni. Vlast mu dade nad djelima ruku svojih, njemu pod noge sve podloži« , 4 

Red u ljudima 

4. Čudo je, međutim, kako se jako protivi izvrsnom redu svemira pomutnja i među 
pojedinim ljudima i narodima: kao da se njihovi međusobni odnosi mogu ravnati samo silom. 

5. A ipak je Tvorac svijeta duboko u čovjeka utisnuo red koji mu savjest i razotkriva i 
nalaže strogo poštivati: »Oni pokazuju da je ono što Zakon nalaže, upisano u srcima njiho¬ 
vim. O tom svjedoči i njihova savjest, a i prosuđivanja kojima se među sobom optužuju ili 
brane «. 5 Uostalom, kako i može biti drugačije? Jer što god je Bog učinio to odražava njegovu 
neograničenu mudrost, odražava to jasnije što veće savršenstvo uživa. 6 

6. No, krivo poimanje uvjetuje često zabludu po kojoj mnogi drže da se odnosi što postoje 
između pojedinih ljudi i njihove države mogu ravnati istim zakonima kojima i nerazumne sile 
i počela u svemiru; dok, naprotiv, te zakone, jer su druge naravi, valja tražiti samo ondje gdje 
ih je Stvoritelj svega upisao, to jest u čovjekovoj naravi. 

7. Ti naime zakoni sasvim jasno uče ljude ponajprije kako da urede svoje uzajamne 
odnose u ljudskoj zajednici; zatim, kako da se usklade odnosi između građana i javnih 
državnih vlasti; kako da se, nadalje, međusobno vladaju, s jedne strane, pojedinci i države, a s 
druge strane, sveljudska zajednica. Sveopća korist odlučno zahtijeva da se takva zajednica 
već jednom sazda. 


1 Ps 8, 1. 

2 Ps 104, 24. 

3 Usp. Post 1,26. 

4 Ps 8, 5-6. 

5 Rim 2, 15. 

6 Usp. Ps 18,8-11. 

PRVI DIO 


POREDAK MEĐU LJUDIMA 


Svaki je čovjek osoba, nosilac prava i dužnosti 

8. Prije svega potrebno je da raspravimo o poretku koji ima vrijediti među ljudima. 

9. Temelj dobro uređene i plodonosne ljudske zajednice treba biti ono načelo da je svaki 
čovjek osoba, to jest da je narav obdarena razumom i slobodnom voljom. Ona sama po sebi 
ima prava i dužnosti što izravno i skupa izviru iz same njegove naravi. Budući da su oni 
općeniti i nepovredivi, ne mogu se ni na koji način otuđiti . 7 8 

10. Promatramo li pak dostojanstvo ljudske osobe prema istinama objavljenim od Boga, 
tada ne možemo a da ga daleko više ne cijenimo; ta ljudi su otkupljeni krvlju Isusa Krista; po 
višnjoj milosti postali su Božja djeca i prijatelji; postavljeni su za baštinike vječne slave. 

PRAVA 


Pravo na opstanak i dostojan život 

11. Na početku, kaneći govoriti o čovjekovim pravima, napominjemo da čovjek ima pravo 
na život, na tjelesnu nepovredivost, na sredstva prikladna za častan život: to su naročito 
hrana, odjeća, stan, počinak, liječenje i, na kraju, neophodne službe što ih država ima pružiti 
pojedincu. Iz toga slijedi da čovjek uživa i pravo da bude zbrinut, ako ga zadesi bolest, ako se 
povrijedi na poslu i radu, ako obudovi, ako ostari, ako bude prisiljen ostati bez posla i, 

o 

napokon, ako bude bez ikakve svoje krivnje lišen sredstava svakako potrebnih za život. 

Prava s obzirom na ćudoredne i kulturne vrednote 

12. Osim toga, čovjek po naravnom pravu zahtijeva da ga se poštuje, da se cijeni njegov 
ugled, da smije slobodno istraživati istinu i, poštujući ćudoredni poredak i sveopću korist, 

7 Usp. PIO XII., Radio poruka , Badnjak 1942., AAS XXXV, 1943, str. 9-24; IVAN XXIII. Nagovor od 4.1 
1963., A45LV, 1963, str. 89-91. 

8 Usp. PIO XI., Divini redemptoris, AAS XXIX, 1937, str. 78; PIO XII., Radio-poruka, Duhovi (1. VI.) 1941., 
AAS XXXIII, 1941, str. 195-205. 

iznositi, širiti svoje mišljenje, gajiti bilo koje umijeće; konačno, da o javnim zbivanjima bude 
po istini obaviješten. 

13. Uz to čovjek po naravnom pravu ima pristup znanosti, i zato je potrebno da mu bude 
slobodno steći osnovno i opće, bilo tehničko, bilo stručno obrazovanje, već prema 
znanstvenom napretku pojedine države. K tome, treba nastojati i poraditi da se ljudi 
uzmognu, kako kome dopuštaju njihove naravne sposobnosti, uspeti i na više obrazovne 
stupnjeve; i to tako da se ti, prema mogućnosti, u ljudskom društvu izdignu do mjesta i službi 
koje odgovaraju i njihovoj sposobnosti i stečenoj stručnosti , 9 

Pravo na štovanje Boga prema zahtjevima ispravne savjesti 

14. Među čovjekova prava valja ubrojiti i to da smije i štovati Boga prema ispravnom 
zahtjevu svoje savjesti i, privatno i javno, ispovijedati svoju vjeru. Kako vrlo lijepo uči 
Laktancije, »pod tim se uvjetom rađamo da Bogu, našem tvorcu dajemo pravo i dužno 
štovanje, da samo njega poznajemo, njega slijedimo. Tom smo vezom odanosti uz Boga pri¬ 
tegnuti i svezani; odatle je i religija dobila ime«. 10 O toj istoj stvari naš prethodnik besmrtne 
uspomene Lav XIII. tvrdi ovo: »Ta dakle istinska, ta Božjih sinova dostojna sloboda, koja 
časno štiti dostojanstvo ljudske osobe, jača je od svakog nasilja i nepravde. Nju je Crkva 
uvijek žudjela i nadasve ljubila. Takvu su slobodu postojano za sebe tražili apostoli, svojim je 
spisima utvrdili apologeti i svojom je krvi u golemu broju potvrdili mučenici «. 11 

Prava na slobodan izbor zvanja 

15. Povrh toga imadu ljudi puno pravo izabrati način života koji žele: prema tomu, ili 

osnovati obitelj, pri čemu muž i žena uživaju jednaka prava i dužnosti, ili prihvatiti 

12 

svečeništvo ili redovnički stalež . 

16. Što se tiče obitelji koja se zasniva na ženidbi slobodno, dakako, sklopljenoj, jednoj i 
nerazrješivoj, treba je smatrati prvom i naravnom klicom ljudskog društva. Iz toga proizlazi 
da se za nju valja najsavjesnije pobrinuti kako na gospodarsko-društvenom tako i na 
kulturno-ćudorednom području, što sve, jasno, smjera k tomu da se obitelj ukrijepi i da joj se 
pripomogne u vršenju svoje zadaće. 


9 Usp. PIO XII., Radio poruka , Badnjak 1942., AAS XXXV, 1943, str. 9-24. 

10 Divinae Institutiones, knj. IV, gl. 28, 2; PL 6, 535. 

11 Libertas praestantissimum, Acta Leonis XIII, 1888, str. 237-238. 

12 Usp. PIO XII., Radio-poruka, Badnjak 1942., AAS XXXV, 1943, str. 9-24. 

17. A roditeljima pripada osobno pravo uzdržavati i odgajati djecu . 13 

Gospodarska prava 

18. Osvrnemo li se na gospodarsko područje, očito je da naravno pravo daje čovjeku ne 
samo priliku zaposliti se nego i to da sam slobodno obavlja posao. 14 

19. No, s ovakvim se pravima, zacijelo, veže pravo zahtijevati da čovjek vrši posao pod 
takvim uvjetima da mu ni tjelesne snage ne slabe, niti mu se narušava ćudoređe, niti se 
oštećuje normalan razvoj mladeži. Što se pak žena tiče, neka im se omogući rad u takvim 
okolnostima koje se slažu s potrebama i dužnostima supruge i majke. 15 

20. Iz dostojanstva ljudske osobe rađa se i pravo na ekonomsku djelatnost, u skladu s 
osobnom odgovornošću. 16 Stoga nećemo prešutjeti da radniku pripada plaća odmjerena 
prema zahtjevima pravednosti koja, dosljedno, već prema mogućnostima poslovanja, radniku 
i njegovoj obitelji mora omogućiti način života pristao čovjekovu dostojanstvu. O tome je naš 
prethodnik blažene uspomene Pio XII. rekao ovo: »Osobnoj dužnosti rada, koju nameće 
sama narav, odgovara i slijedi je naravno pravo svakog pojedinca da rad učini sredstvom za 
osiguranje vlastita života kao što i života svoje djece. Tako je zapovijed naravi uzvišeno 

17 

odredila rad za očuvanje čovjeka». 

21. Iz čovjekove se naravi izvodi još i pravo na privatno posjedovanje dobara, uključujući 
i proizvodnih; a to pravo, kako drugdje izjavismo, »uspješno potpomaže zaštiti dostojanstva 
ljudske osobe i slobodno izvršenje svojeg vlastitog zadatka na svim područjima djelatnosti. 
Učvršćuje, konačno, povezanost i smirenost domaćega života na boljitak mira i dobrobiti u 
državi«}* 

22. Na kraju je shodno spomenuti i to da pravo privatnog vlasništva ima u sebi socijalnu 
ulogu. 19 

Pravo zbora i udruživanja 

23. Otuda pak što su ljudi po naravi društvena bića proistječe i to da se s pravom smiju 
skupljati na određenom mjestu i stupati s drugima u društva; da ustanovljenim društvima 

13 Usp. PIO XI., Časti Connubii, AAS XXII, 1930, str. 539-592; PIO XIL, Radio-poruka, Badnjak 1942., AAS 
XXXV, 1943, str. 9-24. 

14 Usp. PIO XII., Radio poruka, Duhovi (1. VI) 1941, str. 201. 

15 Usp. Lav XIII., Rerum novarum, Acta Leonis XIII, XI, 1891, str. 128-129. 

16 Usp. IVAN XXIII., Mater et Magistra, AAS LIH, 1961, str. 422. 

17 Usp. Radio poruka, Duhovi (1. VI.) 1941., AAS XXXIII, 1941, str. 201. 

18 Mater et Magistra, AAS LIH, 1961, str. 428. 

19 Nav. mj., str. 430. 

dadnu onaj oblik koji drže najprikladnijim da postignu svrhu; da u tim dmštvima djeluju iz 

90 

vlastite pobude i na svoju odgovornost te da ih privedu k željenim uspjesima." 

24. Također je, kako sami u enciklici Mater et Magistra osobito naglasismo, bezuvjetno 
potrebno da se osnuju brojna udruženja i posredna tijela primijenjena ciljevima prema kojima 
čovjek pojedinac ne može uspješno težiti. Ta, naime, udruženja i tijela moramo smatrati 
veoma potrebnim sredstvima za zaštitu dostojanstva i slobode ljudske osobe, čuvajući svijest 
odgovornosti. 21 

Pravo na seljenje 

25. Svaki čovjek mora imati i puno pravo zadržati ili promijeniti boravište unutar vlastite 
države; štoviše, ako za to postoje valjani razlozi, nužno mu valja dopustiti da ode u druge 
zemlje i ondje se nastani."" I neka nikome, zato što je građanin jedne određene države, ne 
bude zabranjeno da bude član ljudske zajednice i građanin sveopće zajednice čovječanstva. 

Politička prava 

26. Što se ostaloga tiče, čovjeku pridolazi pravo, sraslo s dostojanstvom ljudske osobe, da 
aktivno sudjeluje u javnom životu i pridonosi općoj dobrobiti građana, jer, kako veli naš 
prethodnik blažene uspomene Pio XII., »čovjek kao takav, daleko od toga da bi bio predmet i 
pasivan elemenat društvenog života, naprotiv jest i ima biti i ostati njegov nosilac, temelj i 

■ r 23 
cilj«. 

27. Ljudskoj osobi pripada zakonita zaštita njezinih prava, i to uspješna, ravnopravna, 
prožeta istinskim načelima pravednosti, kako to opominje naš prethodnik blažene uspomene 
Pijo XII. ovim riječima: »Iz pravnog ustrojstva, što ga Bog htjede, izvire čovjekovo neotuđivo 
pravo na pravnu sigurnost, a tim samim na konkretan pravni prostor zaštićen od svakog 
samovoljnog napada «. 24 


20 Usp. LAV XIII., Rerum Novarum, Acta Leonis XIII, XI, 1891, str. 134-142; PIO XI ,,Quadragesimo Anno, 
AAS XXIII, 1931, str. 199-200; PIO XII., Sertum laetitiae, AAS XXXI, 1939, str. 635-644. 

21 Usp. AAS LIH, 1961, str. 430. 

22 Usp. PIO XII., Radio poruka, Badnjak 1952., AAS XLV, 1953, str. 33-46. 

23 Usp. Radio poruka, Badnjak 1944., AAS XXXVII, 1945, str. 12. 

24 Usp. Radio poruka, Badnjak 1942., AAS XXXV, 1943, str. 21. 

DUŽNOSTI 

Neraskidivi odnos prava i dužnosti u istoj osobi 

28. Prava što ih dosad spomenusmo, a izviru iz naravi, u istom se čovjeku kome pripadaju 
vezuju uz isto toliko dužnosti; i ta ista prava i dužnosti vuku iz naravnog zakona, koji ih ili 
daje ili nameće, i porijeklo i podršku i neodoljivu snagu. 

29. Tako, da se poslužimo nekim primjerima, čovjekovo pravo na život povezano je s 
njegovom dužnošću da svoj život čuva; pravo na dostojan život s dužnošću poštena života, 
pravo na slobodno istraživanje istine s dužnosti da istinu iz dana u dan dublje i svestranije 
traži. 

Uzajamna ovisnost prava i dužnosti među osobama 

30. Ako je to dokazano, onda slijedi da u ljudskoj zajednici određenom naravnom pravu 
jednoga čovjeka odgovara dužnost ostalih ljudi, to jest dužnost da to pravo priznaju i poštuju. 
Svako naime, poglavito čovjekovo, pravo crpe svoju snagu i valjanost od naravnog zakona, 
koji to pravo pruža i uključuje odgovarajuću dužnost. One, dakle, koji ili zaboravljaju 
posvema ili premalo ističu svoje dužnosti, dok sebi svojataju prava, valja nekako usporediti s 
onima koji jednom rukom grade kuću, a drugom je ruše. 

Uzajamna suradnja 

31. Budući da su ljudi po naravi društveni, treba da žive jedni s drugima i traže dobro jedni 
drugih. Zbog toga prava sazdana ljudska zajednica zahtijeva da se uzajamno priznaju i 
ostvaruju koliko prava toliko i dužnosti. Otud izlazi za svakog također da velikodušno 
sudjeluje na uspostavi takvih odnosa među građanima u kojima će se prava i dužnosti 
poštovati zbilja marnije i plodnije. 

32. Navedimo za to primjer: nije dosta dati čovjeku pravo na ono što je nužno za život a ne 
poraditi prema silama da mu bude na raspolaganju dovoljno životnih sredstava. 

33. K tomu, ljudska zajednica ima biti ne samo uređena nego i donositi ljudima mnogo 
korisnih plodova. A to zahtijeva da oni uzajamno priznaju i vrše prava i dužnosti, ali također 
da svi udruženo uzmu dijela u raznovrsnim pothvatima što ih suvremena civilizacija ili 
dopušta ili preporuča ili traži. 

Odgovornost 

34. Osim toga, dostojanstvo ljudske osobe iziskuje da čovjek u djelovanju koristi vlastitu 
namisao i slobodu. Zbog toga, ako se radi o združenosti građana, ima doista čovjek zašto 
poštovati prava, obdržavati dužnosti i, vršeći bezbroj poslova, s drugima surađivati, osobito 
svojim poticajem i savjetom; naravno, tako da svatko djeluje iz svoje nakane, odluke i svijesti 
dužnosti, a ne tek pokrenut prisilom ili nagovaranjem što ponajviše dolazi izvana: jer, ako se 
neka ljudska zajednica zasniva jedino na sili, za takvu treba reći da nema u sebi ničega 
ljudskoga. U njoj su ljudi spriječeni u slobodi, a trebalo bi ih, naprotiv, umjesno poticati da 
život unapređuju i usavršavaju. 

Zajednički život u istini, pravednosti, ljubavi i slobodi 

35. Zato ćemo držati zajedništvo građana lijepo sređenim, plodnim i suglasnim s ljudskim 
dostojanstvom ako se temelji na istini. Ovako opominje apostol Pavao: »Odložite laž i go- 
vorite istinu jedan drugomu, jer udovi smo jedni drugima«." Do toga će, zacijelo, doći bude 
li svatko priznao koja su mu prava i koje dužnosti prema drugima. Takva će, nadalje, biti 
ljudska zajednica kakvu je netom zacrtasmo, pregnu li građani, vođeni pravdom, k 
poštovanju tuđih prava i ispunjavanju svojih dužnosti; ravna li njima takav mar ljubavi da 
osjećaju tuđe potrebe kao svoje, da druge čine dionicima svojih dobara i streme da na kugli 
zemaljskoj svi međusobno dijele ponajbolje osjećaje duha i srca. Nije ni to dosta: zajednica 
se ljudi ostvaruje slobodom, to jest onako kako odgovara dostojanstvu građana koji, budući 
da su od prirode razumni, preuzimaju na sebe odgovornost za svoja djela. 

36. Ljudsku dakle zajednicu, časna braćo i ljubljeni sinovi, ponajprije valja smatrati 
stvarnošću duhovnog reda: po njoj ljudi, prosvijetljeni svjetlom istine, jedan s drugim 
izmjenjuju spoznaje: mogu izboriti svoja prava i vršiti dužnosti; ona potiče čežnje za dobrima 
duha; u svemu lijepome, ma koje vrste bilo, s pravom zajednički uživaju; stalnom voljom 
naginju k izlijevanju svega ponajboljega svoga u druge; dobra tuđega duha mamo gledaju i 
sami prihvatiti. Tim je dobrima u isti mah zadojeno i ravnano sve što spada na znanosti, 
društvenu organizaciju, razvoj i uređenje države, zakonske propise i, konačno, na sve ostalo 
što ljudsku zajednicu izvana sačinjava i neprestano razvija. 


25 

Bog, pravi temelj ćudoređa 

37. Red pak koji je na snazi u ljudskom društvu sav je moralne naravi: zasniva se naime na 
istini; treba ga ostvarivati prema zahtjevima pravednosti, iziskuje da ga oživljuje i dovršuje 
uzajamna ljubav i, najzad, ima se urediti, ne kršeći slobode, na danomice sve ljudskijoj 
jednakosti. 

38. No, ovakav red - kojega su načela sveopća, apsolutna i nepromjenljiva - proizlazi sav 
iz pravoga, i to osobnoga Boga koji nadilazi ljudsku narav. Bog naime, budući da je prva od 
svih istina i vrhovno dobro, jest duboki izvor iz kojega ljudsko društvo - pravilno sazdano, 
plodno i pristalo ljudskom dostojanstvu - može uistinu crpsti život. 26 Na to se odnosi ona sv. 
Tome Akvinca: »Da je ljudski razum ljudskoj volji mjerilo kojim se mjeri njezina dobrota, 
dolazi od vječnoga zakona, a taj je Božji razum... Otuda je očito da dobrota ljudske volje 

27 

ovisi mnogo više od vječnog zakona nego od ljudskog razuma«. 

Znakovi vremena 

39. Ovo naše doba obilježuju slijedeće tri oznake. 

40. Prije svega opažamo da je radnički stalež postupno uznapredovao na gospodarskom i 
društvenom području. Najprije su se radnici počeli boriti za svoja prava, navlastito 
gospodarskog i dmštvenog reda; nato su prešli na borbu za politička prava; najzad su se dali 
da dosegnu dobrobiti više kulture. Zato danas radnici svugdje po svijetu živo zahtijevaju da 
se s njima nikad ne postupa kao s nerazumnom i neslobodnom stvari, koju drugi po svojoj 
volji koriste, već kao s ljudima na svim područjima ljudskog društva, to jest: na go¬ 
spodarskom, društvenom, političkom i, na kraju, na kulturno-znanstvenom polju. 

41. Nema ga, zacijelo, koji ne uviđa da žene sudjeluju u javnom životu. To se možda zbiva 
brže u naroda koji ispovijedaju kršćansku vjeru, a sporije doduše, ali na široko, u naroda- 
baštinika drugih predaja i drugih civilizacija. Žene, naime, svakim danom svjesnije svoga 
ljudskog dostojanstva, daleko su od toga da bi trpjele da ih smatraju neživom stvari ili pukim 
sredstvom, štoviše, zahtijevaju prava i dužnosti dostojne ljudske osobe kako unutar 
obiteljskog doma tako i u javnosti. 

42. Opažamo, napokon, da je u ove naše dane ljudska zajednica primila stubokom nov 
društveni i politički oblik. Kako su svi narodi sebi slobodu ili izborili ili su na putu da je 


26 Usp. PIO XII., Radio poruka, Badnjak 1942., AAS XXXV, 1943. str. 14. 

27 Summa Theol., I-11, q. 19, a. 4; usp. a. 9. 

izbore, to i neće doskora biti naroda koji bi nad drugima gospodovali niti podređenih tuđoj 
moći. 

43. Ljudi naime, gdje god ih ima, ili se već broje u red građana određene slobodne države 
ili su na putu da se ubroje: nema plemenske zajednice koja bi htjela da bude pod tuđom vlasti. 
U ovo su naše vrijeme zastarjela poimanja, uvriježena kroz tolika stoljeća po kojima su, s 
jedne strane, neki slojevi naroda zauzimali niže mjesto, a s druge strane, neki zahtijevali 
vodeću ulogu bilo s gospodarsko-društvenog stanja, bilo zbog spola bilo s osobnog položaja 
u državi. 

44. Naprotiv, jako se proširilo i prevladalo uvjerenje da su svi ljudi u naravnom 
dostojanstvu jedni drugima ravni. Stoga se, barem ne u teoriji i znanstveno, nikako ne da 
dokazati rasna razlika među ljudima, a to je silno značajno i važno da se ljudsko društvo 
oblikuje po načelima što ih spomenusmo. Ako se pak u čovjeku budi svijest njegovih prava, 
nužno je da se u njemu probudi i svijest njegovih dužnosti: tako, tko ima stanovita prava ima 
u sebi jednako i dužnost tražiti, kao izraz svoga dostojanstva, vlastita prava, a dužnost je 
ostalih ta prava priznavati i poštovati. 

45. Kada prava i dužnosti daju oblik građanskom uređenju, ljudi odmah shvate duhovne 
vrednote, jasno razabiru što je istina, što pravednost, što ljubav, što sloboda te postaju svjesni 
da su članovi takve zajednice. Nije dosta: potaknuti svim tim, ljudi se uzdižu prema boljem 
spoznavanju pravoga Boga obdarena osobnošću, koji je nad ljudskom naravi. Zato smatraju 
odnose između sebe i Boga osnovom svoga života, života što ga žive u svojoj nutrini ili ga 
dijele s ostalim ljudima. 


DRUGI DIO 

ODNOSI IZMEĐU LJUDI I JAVNIH VLASTI UNUTAR POJEDINIH DRŽAVA 


Potreba vlasti i njezino božansko podrijetlo 

46. Ljudsko društvo ne može biti dobro uređeno ni plodno ako nema u njemu onih koji će, 
opskrbljeni zakonitom vlasti, čuvati uredbe te, koliko treba, zalagati se i brinuti za opće 
dobro. Ovi svu svoju vlast dobivaju od Boga, kako sveti Pavao uči riječima: »Nema vlasti 
osim od Boga«. Sv. Ivan Zlatousti tumačeći tu Apostolovu misao piše ovako: »Sto veliš? Je 

28 Rim 13, 1-6. 

li svaki poglavar od Boga postavljen? Ne velim to, kaže: i ne govorim sada o pojedinim 
poglavarima, nego o samoj stvari. To, da ima vlasti, da jedni zapovijedaju, a drugi slušaju, i 

29 

da se ništa ne događa slučajem ili nasumce, velim da je to djelo Božje mudrosti«. 

Budući, naime, da je Bog stvorio ljude po naravi njihovoj udruživima, budući da nijedno 
društvo ne može »opstojati nije li svima na čelu netko koji pojedince pokreće prema za¬ 
jedničkoj svrsi učinkovitim podstrekom - to je građanskoj ljudskoj zajednici nužna vlast koja 
će upravljati: pa ova, ne drugačije no društvo, proizlazi od naravi i zato od Boga samoga 
kao uzročnika «. 30 

47. Nećemo ipak vlast smatrati izuzetom uopće svakom autoritetu štoviše, budući da vlast 
izvire iz moći naređivanja u skladu sa zdravim razumom, nužno izvodimo da crpe obvezu iz 
moralnog reda, koji opet ima Boga kao počelo i cilj. Zato naš prethodnik blage uspomene Pio 
XII. ovako uči: »Onaj isti apsolutni red bića i ciljeva koji pokazuje čovjeka kao samostalnu 
osobu, a to znači kao nosioca dužnosti i nepovredivih prava, počelo i svrhu svoga društvenog 
Života, taj isti red obuhvaća i državu kao nužnu zajednicu snabdjevenu vlašću, bez koje ne bi 
mogla biti ni živjeti... A budući da ovaj apsolutni red - u svijetlu zdrava razuma, a pogotovo 
kršćanske vjere - ne može imati drugdje izvora nego u osobnom Bogu, našem Stvoritelju, 
slijedi da je dostojanstvo političke vlasti dostojanstvo njezina udioništva u Božjem 
autoritetu«? 1 

48. Prema tome, ona vlast koja počiva, isključivo ili pretežno, na prijetnji i strahu pred 
kaznama ili na obećanju nagrada, ne može nikako s uspjehom poticati na traženje sveopćeg 
dobra; ako bi se to slučajno i dogodilo, onda bi zaista bilo posve u raskoraku s dostojanstvom 
čovjeka slobodna i razumna. Budući, naime, da je vlast poglavito duhovna snaga, imaju se, 
dosljedno, državnici pozivati na savjest svakoga građanina, to jest na dužnost što veže 
svakoga da spremno pridonosi sveopćoj koristi. No, budući da su svi ljudi u naravnom 
dostojanstvu jedan drugom ravni, to nema nitko prava siliti drugoga na koje unutarnje 
djelovanje. Ovo može Bog jedini, jer On proniče i sudi tajne namisli srca. 

49. Državni dakle poglavari mogu u savjesti obvezati ljude jedino ako je njihova vlast u 
skladu s Božjom i u njoj sudjeluje. 

50. Stoji li ovo načelo, pobrinuli smo se i za dostojanstvo građana: jer oni se pokoravaju 
vlastima, ne pokoravaju se nipošto njima kao ljudima, nego u stvari štuju Boga, providnosna 

29 In Epist. ad Rom. c. 13. vv. 1-2, homil. XXIII: PG 60, 615. 

30 LAV XIII., Immortale Dei, Acta Leonis XIII, V, 1885, str. 120. 

31 Usp. Radio poruka, Badnjak 1944., AAS XXXVII, 1945, str. 15. 

32 Usp. LAV XIII., Diuturnum illud, Acta Leonis XIII, II, 18801881, str. 274. 

Stvoritelja svega, koji htjede da se uzajamni ljudski odnosi ravnaju prema redu što ga je sam 
utvrdio; a time što Bogu iskazujemo dužno poštovanje ne vršimo pritisak na svoj duh, već ga 
radije dižemo i oplemenjujemo: jer služiti Bogu jest kraljevati. 

51. Budući da je vlast zahtjev duhovne naravi i da potječe od Boga, pa dogodi li se da 
državni poglavari donose zakone ili nešto naređuju protiv toga reda, i tako protiv Božje volje, 
tad ni doneseni zakoni ni dane ovlasti ne mogu obvezati savjesti građana, jer »se treba više 
pokoravati Bogu nego ljudima«; 34 štoviše, tad se sama vlast posve ruši a nastupa sramotno 
bezakonje, kako uči sv. Toma Akvinski: »S obzirom na drugo, kazat ćemo da je ljudski zakon 
utoliko zakon ukoliko je u skladu sa zdravim razumom: a po tomu je očito da dolazi od vječno 
a zakona. Ukoliko pak odstupa od razuma, zove se nepravednim zakonom, pa tako i nije 
zakon, već radije svojevrsno nasilje«. 35 

52. Otuda što vlast potječe od Boga ne može se nikako zaključiti da ljudi ne bi imali 
nikakva prava birati državne predstojnike, postavljati oblike vladavine i određivati načine i 
granice u vršenju vlasti. Izloženi se, dakle, nauk može složiti s bilo kojim istinski 
demokratskim poretkom. 36 

Javna je vlast radi općega dobra 

53. Budući da su pojedinci i posredna tijela dužni da svi pridonose općem dobru, slijedi 
prvenstveno to da svoje koristi podese s potrebama drugih, a svoja dobra i usluge okrenu 
onamo kamo ih poštujući zahtjeve pravde, način i granice naređivanja, odredi državna vlast. 
Nosioci državne vlasti treba da donose takove naredbe koje su ne samo formalno bespri¬ 
jekorne nego smjeraju upravo k dobru države ili su u stanju onamo dovesti. 

54. Ali kako je sav smisao državnog vodstva u sveopćem dobru, jasno otud izvodimo da 
vodstvo ide za rečenim dobrom tako da i poštuje njegovu narav i uskladi svoje propise s 
postojećim stanjem. 37 


33 Usp. Nav. mj. str. 278; isti, Immortale Dei, Acta Leonis XIII, V, 1885., str. 130. 

34 Dj 5, 29. 

35 Summa Theol., Ia-IIae, q 93, a. 3 ad 2um; PIO XII., Radio-poruka, Badnjak 1944, AAS XXXVII, 1945, str. 5- 
23. 

36 Usp. LAV XIII., Diuturnum illud, Acta Leonis XIII, II, 18801881, str. 271-272; PIO XII., Radio-poruka, 
Badnjak 1944., ASS XXXVII, 1945, str. 5-23 

37 Usp. PIO XII., Radio poruka, Badnjak 1942., A AS XXXV, 1943, str. 13; LAV XIII., Immortale Dei , Acta 
Leonis XIII, V, 1885., str. 120. 

Temeljni vidovi općeg dobra 

55. Bez sumnje, valja držati daje u općem dobru sadržano ono što pripada svakom narodu 
napose, to međutim ne obuhvaća općega dobra dokraja. Naime, budući da se opće dobro 
potpuno poklapa s ljudskom naravi, čitavo i cjelovito može opstojati samo ako se, uvaživši 
njegovu pravu narav i ostvarenja, uvijek vodi računa o ljudskoj osobi. 39 

56. Zatim, tomu je nužno da na tom dobru, u skladu s njegovom naravi uzmu dijela svi 
članovi države, makar i na različit način, već prema svojim zadacima, zaslugama, i položaju. 
Stoga, neka svi državni vođe nastoje da, ne povlastivši nikojega građanina i nikoji građanski 
stalež, promiču takvo dobro na sveopću korist, kako to tvrdi naš prethodnik besmrtne 
uspomene Lav XIII. ovim riječima: »Ne smije se ni za što učiniti da javna vlast služi koristi 
jednoga ili nekolicine, budući da je ustanovljena na opću korist svih«. 40 Ipak razlozi pravde i 
pravičnosti gdjekad mogu iziskivati da državni vođe posvete više pažnje nižim slojevima 
građana, jer ovi mogu sami teže izboriti svoja prava i zahtijevati svoje opravdane interese. 41 

57. No, smatramo da treba ovdje upozoriti naše sinove da se opće dobro odnosi na čitava 
čovjeka, to jest na potrebe njegova tijela i njegova duha. Dosljedno tomu, ima državna uprava 
gledati da to dobro postigne prikladno i postepeno: a to znači tako da, poštujući pravi red 

42 

vrednota, zajedno s materijalnim dobrima namre građanima i duhovna. 

58. Ta načela, vjerujemo, jasno zaokružuje tvrdnja iz naše enciklike Mater et Magistra, u 
kojoj iznijesmo da se sveopće dobro »sastoji u skupu svih onih uvjeta društvenoga života koji 
ljudima omogućuju punije i nesmetanije usavršavanje njihove osobnosti« 43 

59. No ljudi, budući da su sastavljeni od tijela i besmrtne duše, za ovoga smrtnoga života 
ne mogu zasititi svojih potreba niti doseći savršenu sreću. Radi toga se opće dobro ima 
ostvarivati na takav način koji ne samo da neće priječiti ljudima vječni spas nego će mu još i 

i v • . 44 

služiti. 

Zadaci javne vlasti: prava i dužnosti osobe 

60. Međutim, kako se u ovo naše doba smatra da je opće dobro poglavito u poštivanju 


38 Usp PIO XII., Summi Pontificatus , AAS XXXI, 1939, str. 412-453. 

39 Usp. Pio XI., Mit brennender Sorge, AAS XXIX, 1937, str. 159; Divini Redemptoris, AAS XXIX, 1937, str. 
65-106. 

40 Immortale Dei. Acta Leonis XIII, V, 1885, str. 121. 

41 Usp. LAV XIII., Rerum Novarum, Acta Leonis XIII, XI, 1891, str. 133-134. 

42 Usp PIO XII., Summi Pontificatus, AAS XXXI, 1939, str. 433. 

43 Usp. AAS LIIL, 1961, str. 417. 

44 Usp. PIO XI., Quadragesimo Anno, AAS XXIII, 1939, str. 215. 

prava i dužnosti ljudske osobe, to je potrebno da vršenje državne uprave ide navlastito za tim 
da se, s jedne strane, prava priznaju, poštuju, međusobno usklađuju, štite, promiču a, s druge 
strane, da svatko može lakše vršiti svoje dužnosti. »Bitna je, naime, zadaća svake javne vlasti 
da zaštićuje kao nedjeljivo područje prava ljudske osobe i da učini te ljudima bude lagano 
vršiti svoje dužnosti«. 45 

61. Zato, ako ima koja vlast koja ne priznaje ili gazi čovjekova prava, ne samo da odstupa 
od svoje dužnosti nego ni njezine naredbe nemaju nikakve pravne obveze. 46 

Uskladiti i zaštititi prava i dužnosti osobe 

62. Osim toga, onima koji upravljaju državom osnovna je dužnost ona prava što ljude 
međusobno združuju u zajednicu tako prikladno i primjerno složiti i udesiti da građani ne bi, 
prvo, težeći za svojim pravima prikraćivali druge u njihovima; zatim, da ne bi tko, čuvajući 
svoja prava, sprečavao druge u vršenju njihovih dužnosti; i najzad, da se svačija prava i 
učinkovito uščuvaju sasvim netaknuta, i da se, budu li neka povrijeđena, uspostave u 
cjelovitosti. 47 

Dužnosti promicati prava osobe 

63. Nadalje, glavari države moraju doista poraditi na tom da se uspostavi takvo stanje u 
kojem će pojedini građani moći, i lako moći, štititi svoja prava i vršiti svoje dužnosti; isku¬ 
stvo nas, naprotiv, uči da će - ne porade li vlasti shodno na gospodarstvu, politici, kulturi - 
nejednakosti, osobito u ove naše dane, sve dalje i dalje prodirati među građane te će biti da će 
čovjekova prava i dužnosti ostati bez ikakva učinka. 

64. Zato je nužno da državna uprava usredotoči svoje nastojanje i brigu u to da građani 
uznapreduju na gospodarskom i društvenom polju te da se, prema razvijenosti mreže 
proizvodnih sredstava, prošire poglavitije službe, npr. briga za putove, prijevozna sredstva, 
prometne veze, zdrava pitka voda, stanovi, zdravstvena služba, pogodni uvjeti za vjerski život 
i duševni odmor. Državni se prvaci imaju potruditi također oko toga da se za građane pobrinu 
novčanom potporom te im ne bi, nadođe li kada nesreća ili nastupe teže prilike u vezi s 
preuzetom dužnošću u obitelji, ponestale potrebne stvari za dostojan život. Ništa se manje 
nemaju upinjati oni koji su državi na čelu pa učiniti da se radnicima, sposobnima za rad, 

45 Usp. PIO XII., Radio-poruka, Duhovi 1. VI. 1941.; AAS XXXIII, 1941, str. 200. 

46 Usp. PIO XI., Mit brennender Sorge, AAS XXIX, 1937, str. 159; Divini Redemptoris, ASS XXIX, 1937, str. 

79; PIO XII., Radio poruka, Badnjak 1942., AAS XXXV, 1943, str. 9-24. 

47 Usp. PIO XI., Divini Redemptoris, AAS XXIX, 1937, str. 81; PIO XII, Radio poruka. Badnjak 1942., AAS 
XXXV, 1943, str. 9-24. 

omogući zaposlenje koje odgovara njihovim silama; da se svakom odmjeri plaća po 
zakonima pravde i pravičnosti; neka se radnici u proizvodnim poduzećima osjete odgo¬ 
vornima za uloženi rad; neka im bude moguće lako osnivati posredna tijela po kojima će 
zajednički život građana postati i plodniji i učinkovitiji; konačno, neka svi uzmognu, pri¬ 
kladno i postupno, uzeti dijela u kulturnim dobrima. 

Ravnoteža u dvojakim zahvatima državnih vlasti 

65. Ali sveopća korist zacijelo zahtijeva i to da državna uprava usklađujući, zaštićujući, i 
promičući prava građana služi potpuno uravnoteživanju tj. da ne bi, pogodujući pravima 
stanovitih ljudi ili skupina, njima u državi nicale naročite pogodnosti; da državna uprava ne 
bi besmisleno, dok je tu radi zaštite građanskih prava, bila zaprekom da građani ovih prava u 
punini ne iskoriste. Ali uvijek stoji da zauzimanje državnih vlasti za gospodarstvo, kako god 
bilo svestrano i zadiralo duboko u društveni život, treba biti takvo da slobodu privatne 
inicijative ne samo ne steže nego i pospješuje, ali tako da osnovna prava svake ljudske osobe 
ostanu netaknuta«. 48 

66. K ovom treba da idu i raznovrsna nastojanja što ih državno vodstvo poduzme za to da 
bi građani mogli lakše izboriti svoja prava i ispuniti svoje dužnosti na kojem mu drago 
području društvenog života. 

Ustrojstvo i djelovanje državne vlasti 

67. Uostalom, ne da se jedanput zauvijek odrediti koji je državni poredak prikladniji ili 
koji je način podesniji državnoj upravi u izvršavanju njezinih zakonodavnih, upravnih i 
sudskih dužnosti. 

68. Uistinu, pri određivanju kojim će se načinom vlasti država ravnati ili na koji će način 
izvršavati svoje zadatke, ne možemo a da kao odlučujuće ne uvažimo postojeće stanje i 
prilike u pojedinoga naroda, a to se, dakako, mijenja prema mjestu i vremenu. Smatramo da 
ljudskoj naravi odgovara dadne li se zajednici građana takav oblik da ga tvori onaj trostruki 
red oblasti koji shodno odgovara trima poglavitim zadacima javne vlasti. U takvoj su državi 
pravno određeni ne samo zadaci vlasti nego i uzajamni odnosi između građana i javnih 
službenika, a to stvarno građanima donosi izvjesnu pomoć u zaštiti njihovih prava i u vršenju 
njihovih dužnosti. 

69. A da bi takav pravno politički poredak u državi donio svoje koristi, stvar zahtijeva da 


48 IVAN XXIII., Mater et Magistra, AAS LIH, 1961, str. 415. 

vlast postupa i nadošle teškoće rješava na podesan način i podesnim sredstvima u skladu s 
vlastitim zadacima i postojećim stanjem u državi. Isto, nadalje, traži da - kako se prilike 
neprestano mijenjaju - državni zakonodavci ne smiju nikada u postupcima zanemariti ni 
načelo ćudoređa, ni ustav države, ni potrebe općega dobra. Nadalje, kao što državna uprava, 
nakon što je dobro upoznala zakone i pomno odvagnula okolnosti, ima sve riješiti po pravu 
tako i suci, vođeni ljudskim poštenjem, a nikako uplivom stranaka, imaju svakomu dati 
njegovo pravo. A red stvari traži da i pojedini građani i posredna tijela dobiju potrebnu 
zakonsku zaštitu u utvrđivanju svojih prava i izvršavanju dužnosti, i to bilo da građani imaju 
posla između sebe ili u svojim odnosima s javnim službenicima. 49 

Pravni poredak i savjest 

70. Ne može biti sumnje da pravno uređenje države, usklađeno s ćudorednim načelima, a 
jednako tako i sa stanjem razvoja države, najviše vodi k sveopćoj koristi. 

71. Ali ipak, društveni je život u ovo naše doba tako raznovrstan, tako mnogolik, tako 
dinamičan da pravne uredbe, pa bile ne znam kako mudro i uviđavno složene, često izgledaju 
neprimjerene potrebama. 

72. Ovamo ide i to što gdjekad opažamo da su odnosi koji postoje, prvo, između građana i 
građana, zatim između građana i posrednih tijela prema vlastima i, na kraju, između vlasti i 
vlasti unutar iste države, tako nestalni i puni opasnosti da ih ne možemo obuhvatiti u 
određene pravne granice. Žele li državni vođe uščuvati od povreda pravno uređenje države, 
bilo zbog njega samoga, bilo zbog njegovih načela, žele li udovoljiti osnovnim zahtjevima 
društvenog života, žele li prilagoditi potrebama suvremenoga života same zakone i rješavati 
nova pitanja, u tim slučajevima sama stvar zahtijeva da državne vođe pravo spoznaju koje su 
naravi njihovi zadaci i koje su im granice pa da u duhu budu tako pravični i pošteni, takve 
oštrine uma, tako postojane volje da uvide ne samo ono što treba bez oklijevanja izvesti nego 
da to pravovremeno i valjano izvrše. 50 

Sudjelovanje građana u javnom životu 

73. Zacijelo je vlastito čovjekovu dostojanstvu da se smije posvetiti upravljanju državom, 
iako u tome može sudjelovati samo na način koji odgovara stanju države kojoj pripada. 

74. Inače, čovjeku se time što mu je dano pristupiti upravljanju državom, pružaju nove i 

49 Usp. PIO XII., Radio poruka, Badnjak 1942., AAS XXXV, 1943, str. 21. 

50 Usp. PIO XII., Radio poruka, Badnjak 1944., A4S XXXVII, 1945, str. 15-16. 

prostrane mogućnosti da bude koristan. Budući da u tom slučaju državni predstojnici počesto 
dolaze s građanima u dodir i razgovor, mogu lakše odznati ono što je za opće dobro. K tomu, 
budući da se državni rukovodioci povremeno smjenjuju, neće njihova vlast zastarjeti; ona će 
se, naprotiv, usporedno s napretkom ljudskog društva, na neki način pomlađivati. 51 

Znakovi vremena 

75. Iz izloženoga jasno izlazi da se u ovo naše doba pri pravnom uređivanju države 
zahtijeva ponajprije da se sažetim i jasnim i z razima sastavi popis osnovnih čovjekovih prava 
pa da se onda uvrsti u cjelokupno državno zakonodavstvo. 

76. Nadalje se traži da se pravnim jezikom izradi ustav za svaku pojedinu državu. Ustav 
će, naime, odrediti kako da se uredi državna uprava, kakvim se odnosom ima ova iznutra 
vezivati, koje nadležnosti na koga spadaju i kojim su načinom državnici dužni postupati. 

77. Napokon se zahtijeva da u obliku prava i dužnosti budu opisani odnosi koji 
obuhvaćaju građane i državne rukovodioce, da se jasno odredi kako je njihova prva dužnost 
priznavati, poštovati, štititi i promicati prava i dužnosti građana. 

78. Ipak se ne da opravdati mišljenje onih koji tvrde da je volja pojedinaca ili volja nekih 
skupova prvi i jedini izvor prava i dužnosti građana, obvezatnosti državnog ustava i 
vladalačke moći državnih prvaka. 

79. Međutim, ove spomenute težnje ljudi očevidno dokazuju i to da čovjek u ovo naše 
vrijeme biva sve više i više svjestan svoga dostojanstva, pa je zato potaknut da, s jedne 
strane, uzme dijela u upravi državom, a s druge strane, traži da javno državno uređenje čuva 
njegova neotuđiva i nepovrediva prava. Nije ni to dosta, jer ljudi danas traže povrh toga da se 
državna poglavarstva biraju u skladu s državnim ustavom i da izvršavaju svoje zadatke unutar 
svojih granica. 


51 Usp. PIO XII., Radio poruka, Badnjak 1942., AAS XXXV, 1943, str. 12. 

52 Usp. LAV XIII., Annum ingressi, Acta Leonis XIII, XXII, 19021903, str. 52-80. 

TREĆI DIO 

ODNOSI MEĐU DRŽAVAMA 


Nosioci prava i dužnosti 

80. Sto su o državnim zajednicama naši prethodnici u više navrata naučavali, to isto 
hoćemo sada potvrditi Našom vlašću: to, naime, da se među narodima javljaju uzajamna 
prava i dužnosti; i zbog toga da treba njihove odnose uskladiti s istinom, pravdom, zdušnom 
solidarnosti i slobodom. Isti naime naravni zakon koji ravna načinom života pojedinih 
građana treba da ravna i uzajamnim međudržavnim odnosima. 

81. Ta je misao lako shvatljiva svakomu uzme li u obzir da državni vođe djeluju u ime 
svoje zajednice i brinu se za njezinu dobrobit, ni na koji način ne mogu izgubiti svoje 
naravno dostojanstvo, pa im stoga ni pod koju cijenu nije slobodno napustiti naravni zakon 
koji ih veže, to jest ćudoredni zakon. 

82. Uostalom, ne može se uopće ni zamisliti da ljude, zato što su na čelu državne uprave, 
nužda tjera da skinu sa sebe čovještvo. Naprotiv, oni su i dosegli stupanj tako znatna do¬ 
stojanstva upravo zato što su, s obzirom na vrsne darove i ures duha, bili smatrani 
najodličnijim pripadnicima državne zajednice. 

83. Dapače, iz samoga moralnog reda slijedi daje državnoj zajednici vlast neophodna za 
njezino ravnanje kao i to da se vlast ne može okrenuti protiv samoga moralnog reda a da 
umah lišena svog osnova, ne prestane postojati. Ta sam Bog ovako opominje: »Čujte, dakle, 
kraljevi, i urazumite se! Poučite se, vladari zemalja dalekih! Poslušajte, vi koji upravljate 
mnoštvima i koji se hvastate silom svojih naroda! Gospod je onaj koji vam je moć podario, i 
vladavina je od Svevišnjeg, koji će ispitivati djela vaša i vaše nakane istražiti«. 

84. Najzad, valja imati na umu da se vlast, s obzirom na uređivanje uzajamnih odnosa 
među državama, mora tako vršiti da promiče sveopće dobro, jer je prvenstveno radi toga i 
postavljena. 

85. A među ponajvažnija načela općega dobra valja uvrstiti ovo: da se priznaje moralni red 
i da se nepovredivo obdržavaju njegovi zahtjevi. »Red se među državnim zajednicama ima 
dići na neoborivu i neizmjenjivu hrid moralnoga zakona što ga sam Stvoritelj očitova preko 
naravnoga zakona i što ga On neizbrisivim pismenima usiječe u srce ljudi... Poput sjajna 

svjetionika treba da on zrakama svojih načela ravna tijekom djelovanja ljudi i država, kojima 
je slijediti njegova upozoravajuća, spasonosna i blagotvorna ukazivanja, ne žele li propustiti 
buri i brodolomu svako nastojanje i napor oko uspostave novoga poretka«. 54 

U istini 

86. Zato na početku valja ustvrditi da se uzajamne međudržavne veze imaju ravnati 
istinom. Istina pak traži da se u ovom isključi svaki trag rasizma. Stoga neka se svetim i 
čvrstim smatra da su sve državne zajednice po naravnom dostojanstvu jedna drugoj ravne. 
Svaku pojedinu ide, dakle, pravo da postoji, da napreduje, da za to posjeduje potrebna 
sredstva i, napokon, da sama odgovornost za postizavanje i dosizanje toga uzima navlastito 
na sebe. Jednako zakonito može tražiti da uživa dobar glas i da joj se iskazuje dužna počast. 

87. Iskustvo nas je naučilo da se ljudi međusobno vrlo često razlikuju, i to znatno: 
znanjem, vrlinom, darovitošću i bogatstvom u izvanjskim dobrima. Otud ipak ne nastaje ni¬ 
kad opravdan razlog da oni koji stoje ispred drugih, druge bilo kako sebi podređuju. 
Naprotiv, veže ih teža dužnost, koja se proteže na sve pojedine, da pomažu druge da se 
zajedničkom pomoći usavršavaju. 

88. Slično se može dogoditi i među državama: da jedna stoji pred drugom u znanstvenom 
napretku, kulturi i gospodarskom razvoju. Ali daleko od toga da bi im s tog odličja bilo 
slobodno nepravedno gospodariti nad drugima; dok, međutim, one moraju više pridonositi 
općem usponu naroda. 

89. I zbilja, ljudi po naravi ne mogu da budu jedni nad drugima, jer ih sve odlikuje 
jednako naravno dostojanstvo. Iz toga slijedi da se ni državne zajednice, gledamo li na 
dostojanstvo koje imaju od prirode, između sebe ništa ne razlikuju. Pojedine, naime, države 
nalik su tijelu kojemu su ljudi udovi. Uostalom, kako iz iskustva spoznasmo, narodi su 
redovito najosjetljiviji, i, razumije se, ne bez razloga, na sve ono što se na bilo koji način 
odnosi na dostojanstvo njihova imena. 

90. Istina još zahtijeva da se svijetla načela pravičnosti obdržavaju dokraja u svim onim 
pothvatima što se nakon novijih tehničkih otkrića ostvaruju i s pomoću kojih se gaji i 
rasprostranjuje uzajamno upoznavanje naroda. A to ni najmanje ne priječi da sami narodi 
posebno ne istaknu svojih odlika. Valja međutim naskroz odbaciti onaj način obavještavanja 
gdje se, kršeći zahtjeve istine i pravde, vrijeđa dobar glas nekog naroda. 55 

53 Mudr 6, 2-4. 

54 Usp. PIO XII., Radio-poruka, Badnjak 1941., AAS XXXIV, 1942, str. 16. 

55 Usp. PIO XII., Radio-poruka, Badnjak 1940., AAS XXXIII, 1941, str. 5-14. 

Po pravdi 

91. Osim toga se uzajamni odnosi država imaju uskladiti s pravednosti, a to iziskuje da se i 
priznaju uzajamna prava i ispunjavaju uzajamne dužnosti. 

92. Budući pak da države imaju pravo i živjeti, i napredovati, i stjecati količinu sredstava 
potrebnih za svoj uspon te imati kod toga glavnu ulogu, štititi dobar glas i dužnu čast iz toga 
proizlazi da su one jednako vezane dužnošću da djelotvorno štite pojedina ovakva prava i da 
se klone svega onoga što bi im moglo nanijeti štetu. I kao što u svojim privatnim poslovima 
ljudi ne smiju ići za svojom korišću pod cijenu tuđe štete, tako ne mogu ni države - neće li 
počiniti nedjelo - posezati za takvim jačanjem svoga stanja koje bi drugim narodima nanosilo 
nepravdu ili ih zločinački tlačilo. Ovamo, držimo, pristaje ona Augustinova: »Ako se makne 
pravda, pa što su kraljevstva nego velika razbojstva?«. 56 

93. Dakako, može se desiti, a doista se i dešava, da se sukobljavaju probici i koristi što ih 
države nastoje tražiti. Ipak se otud nastale razmirice ne smiju rješavati oružanom silom, 
prijevarom ili lukavstvom, već, kako se pristoji ljudima, odmjeravanjem obostranih razloga i 
stavova, sve po istini zrelo odvagnuvši i uskladivši pravično suprotna mišljenja. 

Postupak prema narodnim manjinama 

94. Ovamo na poseban način spada i ono gibanje u javnom životu što je tamo od XIX. 
stoljeća pomalo svugdje po svijetu učestalo i poraslo, po kojemu ljudi iste narodnosti hoće da 
budu samostalni i da se skupe u jednu državu. Kako se pak to s mnogo razloga uvijek ne 
može ostvariti, događa se da se narodne manjine često nađu unutar državnih granica drugog 
naroda, a iz toga nastaju mučna pitanja. 

95. U istoj stvari valja otvoreno izjaviti da se teško protivi dužnostima pravde sve što se 
poduzima protiv tih manjina da bi se sapela njihova životna snaga i rast, a daleko više ako 
takvi pogani postupci smjeraju na sam zator manjine. 

96. Naprotiv, zahtjevima pravde osobito odgovara da državna uprava uspješno nastoji oko 
unapređenja ljudskih uvjeta u pripadnika manjinskog naroda, poimence što se tiče njihova 
jezika, kulture, pradjedovskih običaja i gospodarskih nastojanja i pothvata. 57 

97. Primijetit ćemo da su ove narodne manjine, bilo sa stvarnoga stanja koje su prisiljene s 
gorčinom podnositi, bilo s događaja prošlosti, nerijetko sklone preko mjere iznositi svoje 

36 De civitate Dei, knj. IV., gl. 4; PL 41, 115; usp. PIO XII., Radio po ruka , Badnjak 1939., A AS XXXII, 1940, 
str. 5-13. 

narodne značajke, i to tako da zapostavljaju čak ona dobra koja su svojstvena svima ljudima, 
kao da bi dobro čovječanske obitelji imalo biti u službi dobra njihova naroda. No, u skladu je 
s razumom da ti građani priznadu također pogodnosti koje su za njih nastale iz tih posebnih 
prilika, to jest da svakodnevni saobraćaj s građanima druge kulture ne malo doprinosi 
usavršavanju vlastite naravi i duha, jer ovako mogu pomalo obraćati u svoje sokove i krv 
odlike drugog naroda. To će se dogoditi jedino ako narodne manjine uznastoje stupiti u neku 
zajednicu s okolnim narodima, usvojiti njihove običaje i uredbe, a ne, ako budu sijale razdore 
što uzrokuju nebrojene štete i priječe državni razvitak. 

Djelatna solidarnost 

98. Budući da se međudržavni odnosi imaju urediti prema zahtjevu istine i pravde, to 
moraju da rastu iz djelatne sprege snaga i misli. A to je ostvarivo mnogovrsnom i svestranom 
suradnjom što se u naše doba - ne bez korisnih plodova - i zbiva na gospodarskom, 
društvenom, političkom, kulturnom, zdravstvenom i sportskom polju. S tim u vezi valja nam 
imati pred očima da po svojoj naravi javna vlast nije postavljena zato da steže ljude isključivo 
u granice njihove države, već da, u prvom redu, zaštićuje općenarodno dobro, koje se 
jamačno ne da dijeliti od dobra sveljudske obitelji. 

99. Tako biva da državne zajednice, idući za svojim probicima, ne samo da ne smiju 
škoditi drugima nego naprotiv moraju udružiti svoje planove i snage i ondje gdje nastojanja 
pojedine države nisu u stanju doseći željenih uspjeha. Pritom treba veoma paziti da ne bi ono 
što nekoj državi koristi drugoj donosilo prije štetu nego korist. 

100. Sveopće dobro traži još da se u svakoj pojedinoj državi pospješuje svestran saobraćaj 
između građana i posrednih tijela. Budući naime da u mnogim dijelovima svijeta ima 
narodnih skupina koje se više ili manje između sebe razlikuju, treba se pobrinuti da se 
pripadnicima jedne rase ne priječi dodir s pripadnicima druge. To bi bilo u očitu raskoraku s 
prilikama našega vremena, gdje su gotovo uklonjene udaljenosti koje dijele narod od naroda. 
Nećemo mimoići ni to da pripadnici kojega god naroda osim posebnih svojih vlastitosti, 
kojima se od ostalih ljudi razlikuju, imaju s onima nešto zajedničko, i to vrlo značajno, što im 
omogućuje sve više i više napredovati i usavršavati se, posebno u onomu što spada na 
duhovne vrednote. Njihovo je, dakle, pravo i dužnost živjeti u međusobnom zajedništvu. 


57 Usp. PIO XII., Radio-poruka, Badnjak 1941.; AAS XXXIV, 1942, str. 10-21. 

Ravnoteža između stanovništva, zemlje i kapitala 

101. Svakomu je očevidno da ponegdje na svijetu ima nerazmjera između obradivih 
površina tla i broja stanovništva, a ponegdje između prirodnog bogatstva i raspoloživih 
sredstava za proizvodnju. To zahtijeva suradnju među narodima, za kojom će uslijediti veća 

co 

razmjena dobara, kapitala i samog ljudstva. 

102. U ovakvim je pitanjima, smatramo, vrlo zgodno da, koliko je moguće, kapital traži 
rad, a ne rad kapital. Tad se, naime, mnogim građanima nađe prigoda da unaprijede svoje 
gospodarstvo a da ih ništa ne sili napustiti rodni kraj i s velikim bolom u duši odseliti 
drugamo, u novoj se sredini snaći te stupiti u nove odnose s drugim ljudima. 

Pitanje političkih izbjeglica 

103. Budući da Mi - Bog nas na to potiče - očinskim srcem ljubimo sve ljude, s gorkom 
tugom u duši pomišljamo na neprilike onih koji su s političkih razloga iz zavičaja otjerani, jer 
mnoštvo ovih izbjeglica, u naše dane doista nepregledno, vazda prate mnoge nevjerojatne 
muke. 

104. To pokazuje kako poglavari nekih država pretjerano stežu granice prave slobode 
unutar kojih bi pojedini građani mogli živjeti životom dostojnim čovjeka, štoviše, u ovakvim 
državama kadšto se čak i samo pravo na slobodu dovodi u pitanje ili se naprosto ukida. Kad 
se to dogodi, pravi se društveni poredak potpuno izvrće; javna naime vlast po svojoj naravi 
smjera k zaštiti dobra zajednice, a temeljno je u njemu priznati poštene granice slobode i 
čuvati netaknuta njezina prava. 

105. Stoga, neće biti ovdje bespredmetno podsjetiti ljude da izbjeglice resi dostojanstvo 
osobe i da im valja priznati osobna prava. Izbjeglice tih prava nisu mogli izgubiti zato što su 
ostali bez državljanstva svoje zemlje. 

106. No, među prava ljudske osobe valja ubrojiti i to da svatko smije otići u onu državu 
gdje se nada da će moći prikladnije zbrinuti sebe i svoje. Zato je dužnost državnih vlasti 
primiti iseljenike, i koliko to dopušta nepatvoreno dobro njihove zajednice, ići na ruku onima 
koji bi se možda htjeli uključiti u novu zajednicu. 

107. Zbog toga, kad nam se već pruža zgoda, javno odobravamo i pohvaljujemo sve one 
pothvate koji, nadahnuti načelima bratske povezanosti ili kršćanske ljubavi, idu za tim da 
ublaže nevolje onih koji su naumili da iz svoga kraja sele u drugi. 

108. I ne možemo a da ne iznesemo na pohvalu pred sve ljude dobre volje one 

58 Usp. IVAN XXIII., Mater et Magistra, AAS LIH, 1961, str. 439. 

međunarodne odbore koji ulažu sav svoj mar u tu prevažnu stvar. 

Razoružanje 

109. S druge pak strane vidimo, ne bez osjećaja velike boli, da su i u onim zemljama u 
kojima je gospodarstvo najviše uznapredovalo napravljena, i još se prave, strahovita ratna 
oružja u koja je uložen najveći dio duhovnih i materijalnih dobara. Zbog toga, dok građani tih 
država moraju snositi ne baš lagane terete, druge države ostaju bez pomoći za društveno- 
gospodarski napredak. 

110. Ovakvo se naoružanje obično opravdava time što se, vele, mir ne da u postojećim 
okolnostima osigurati, ako se ne osloni na ravnotežu u naoružanju. Zato, ako negdje poraste 
vojna moć, smjesta i drugdje takmački jačaju nastojanja za povećanjem naoružanja. I ako je 
neka država snabdjevena atomskim oružjem, to je drugima povod da i one nastoje pribaviti 
oružje jednake razorne moći. 

111. Ljudi su otud u neprekidnu strahu, kao da se nad njima nadvija oluja koja se svaki čas 
može razbjesnjeti jezivom silovitošću. I ne bez razloga kad je oružje zaista tu. I ako se jedva 
da vjerovati da ima ljudi koji bi se usudili uzeti na sebe pokolje i užasna razaranja što će s 
ratom nastati, ne možemo poreći da nenadan i neizvjestan događaj može izazvati požar. A 
osim toga, svejedno imamo se zašto i bojati da bi sami atomski pokusi u ratne svrhe, ne 
obustave li se, mogli dovesti u ozbiljnu opasnost razne oblike života na zemlji. 

112. Zato pravda, zdrav razum i svijest ljudskog dostojanstva uporno traže da se prestane s 
trkom u povećanju naoružanja; da se ratna sredstva što ih posjeduju razne države obostrano i 
istovremeno smanjuju; da se atomsko oružje zabrani; da se, napokon, svi nagode o 
odgovarajućem razoružanju, koristeći uzajamno i uspješno jamstvo. Svim silama treba 
zabraniti učio je naš prethodnik blažene uspomene Pio XII. »da se nesreća svjetskog rata sa 
svojim gospodarskim i društvenim ruševinama, sa svojim zastranjenjima i ćudorednim 

• r • 59 

pomutnjama po treći put surva na čovječanstvo«. 

113. Mora ipak biti svima jasno da se ne može ni obustaviti naoružavanje niti smanjiti 
oružana moć, niti - što je glavno - oružje potpuno ukloniti ako ne bude li to razoružanje 
potpuno i posvemašnje, i ako ne dopre do same duše, to jest ako ne porade svi složno i 
iskreno da se iz čovjeka izbaci strahovanje i tjeskobno iščekivanje rata. A to iziskuje da se 
umjesto vrhovnog načela na kojem danas počiva mir postavi sasvim drugo, koje bi odredio da 

59 Usp. Radio poruka. Badnjak 1941., AAS XXXIV, 1942, str. 17; Benedikt XV., Poziv vođama zaraćenih 
naroda, od 1. VIII. 1917. AAS IX, 1917,str. 418 

čvrstina pravog mira među narodima nije u jednakoj oružanoj snazi, već jedino u uzajamnu 
povjerenju. Vjerujemo da je to ostvarivo kad se radi o nečemu što nalažu ne samo načela 
zdrava razuma nego je i nadasve poželjno i obilato dobrima. 

114. Radi se, ponajprije, o stvari koju nalaže razum. I zbilja, kako svi vide, ili bi barem 
morali vidjeti, međudržavni se odnosi imaju - ne drugačije nego odnosi među pojedincima - 
urediti prema zdravom razumu, to jest prema istini, pravdi i djelatnoj solidarnosti, a ne 
oružanom silom. 

115. Drugo, kažemo da je to silno poželjno. Jer tko je taj da ne žudi gorućom željom da se 
ratne opasnosti odvrate, a mir da se uščuva nepovrijeđen i da se iz dana u dan utvrđuje 
čvršćom zaštitom? 

116. Treće, to je uzrok obilatih dobara, jer pogodnosti mira padaju u dio uopće svakomu: 
pojedincima, obiteljima, narodima i, napokon, sveljudskoj obitelji naroda. Zato nam još zvoni 
i titra u ušima opominjalačka riječ našega prethodnika Pia XII.: »Mirom ne gubimo ništa. 
Ratom možemo sve izgubiti«. 60 

117. Kada je tomu tako, Mi - koji na zemlji zastupamo Spasitelja svijeta i začetnika mira, 
Krista Isusa - tumačeći vruće želje sveljudske obitelji i pokrenuti očinskom ljubavi prema 
svima, smatramo da je na Nama dužnost moliti i zaklinjati ljude, u prvom redu državnike, da 
ne štede nikakvih nastojanja i nikakvih napora dok se tijek čovjekovih zbivanja ne složi s 
ljudskim razumom i dostojanstvom. 

118. Neka se na vijećima muževa koji se odlikuju razborom i ugledom temeljito pretrese 
kako bi se po cijelom svijetu najbolje uredili uzajamni odnosi država do čovječanskije 
ravnoteže; ravnoteže, velimo, koja počiva na uzajamnu povjerenju, iskrenim sporazumima, 
na strogu obdržavanju obveza. Neka se to pitanje ispita svestrano, da izbije osnova na kojoj 
će poteći prijateljski, postojani i prekorisni sporazumi. 

119. A što se Nas tiče, nećemo prestati upravljati Bogu smjerne molbe da svojom višnjom 
pomoći pospješi i oplodi ove napore. 

U slobodi 

120. Nadolazi još i to da se međudržavni odnosi imaju urediti prema zahtjevima slobode. 
Smisao je ovoj tvrdnji: nijednoj državi nije dopušteno učiniti išta što bi nepravedno sputavalo 
druge ili se bezrazložno upletalo u njihove poslove. Naprotiv, sve imaju jedna drugu 
pomagati da sve više i više postanu svjesne svojih dužnosti, da se okušaju u novom i 

60 Usp. Radio poruka od 24. VIII. 1939., AAS XXXI, 1939, str. 334. 

korisnom, da u svim djelatnostima samostalno napreduju. 

Uspon država u razvoju 

121. Budući da su svi ljudi međusobno združeni općim zajedništvom i podrijetla, i 
kršćanskog otkupljenja, i posljednje svrhe te su pozvani da stvore jednu kršćansku obitelj, u 
enciklici smo Mater et Magistra potakli razvijenije države da mnogostrano pripomognu 
državama kojih je gospodarski razvoj u tijeku. 61 

122. A sada priznajemo, ne bez velike utjehe Naše, da su upozorenja naišla na širok odjek, 
pa se uzdamo da će ubuduće nailaziti na još širi; da potrebitije države što skorije tako 
uznapreduju u gospodarstvu te građani uzmognu živjeti životom dostojnim čovjeka. 

123. No, valja opet i opet stavljati pred oči da narodima treba tako pomagati da ovi mogu 
sačuvati netaknutu svoju slobodu i da u tom gospodarsko-društvenom napretku shvate da 
upravo oni imaju glavnu ulogu, odnosno da osnovni teret u ostvarivanju napretka pada na 
njih. 

124. O tome je naš prethodnik blažene uspomene Pio XII. mudro učio da »na području 
novoga poretka, zasnovana na ćudorednim načelima, nema mjesta povredi slobode 
integriteta i sigurnosti drugih država, ma kakvo bilo njihovo teritorijalno prostranstvo ili 
njihova obrambena sposobnost. Ako je neizbježno da velike države, sa svojih većih 
mogućnosti i sa svoje snage, zacrtavaju put k stvaranju ekonomskih grupacija između njih i 
manjih, slabijih zemalja - ipak je, kao i pravo svakoga unutar općeg interesa, neosporivo 
pravo ovih potonjih da se poštuje njihova sloboda na političkom polju; da se uspješno štiti 
ona neutralnost u međudržavnim sporovima koja im pripada prema naravnom pravu i pravu 
naroda; da se zaštićuje njihov gospodarski razvoj, jer će jedino tako moći da postignu 
prikladno opće dobro, materijalno i duhovno blagostanje vlastitog naroda«. 62 

125. Naprednije dakle države, dok na mnogo načina priskaču u pomoć potrebitijima, treba 
da do kraja poštuju posebne značajke svakog naroda i društvene uredbe baštinjene od predaka 
i jednako se tako klone svake pomisli gospodarenja. Bude li tako, »koristit će ne malo za 
povezivanje svih država u jednu zajednicu, u kojoj će članice, svjesne svojih prava i dužnosti, 
jednakopravno nastojati oko blagostanja svih naroda«. 62. 


61 AAS LIH, 1961, str. 440-441. 

62 Usp. Radio poruka. Badnjak 1941., AAS XXXIV, 1942, str. 16-17. 

63 IVAN XXIII., Mater et Magistra, AAS LIH, 1961, str. 443. 

Znakovi vremena 

126. U naša se vremena sve više i više proširilo uvjerenje da se prepirke, ako među 
narodima slučajno izniknu, imaju rješavati ne oružjem, nego nagodbama i sporazumima. 

127. Doduše, ovo je uvjerenje, priznajemo, izazvano po najvećma užasnom razornom 
moći današnjih oružja i strahovanjem pred nesrećama i jezivim razaranjima što bi ih takva 
oružja izazvala. Zato je u ovo naše doba, koje se diči atomskom energijom, strano pomisli da 
bi rat bio ikako podesan dati naknadu za povrijeđena prava. 

128. Ipak vidimo, nažalost često, narode gdje podliježu strahu kao vrhovnom zakonu, pa 
zato ulažu goleme novce u naoružanje. Tvrde da to ne čine - i nema zašto im ne bismo 
vjerovali - iz napadačke pobude, već da druge odvrate od napada. 

129. Svejedno, valja se nadati da će narodi, uspostavivši međusobne odnose i pregovore, 
bolje upoznati naravne veze što ih kao ljude uzajamno združuju; da će bolje shvatiti kako 
medu glavne dužnosti svoje zajedničke naravi treba ubrojiti to da se odnosi pojedinaca i 
naroda ravnaju ljubavlju, a ne strahom. Prvenstveno je ljubav ona koja ljude privodi k iskre¬ 
noj i mnogovrsnoj materijalnoj i duhovnoj povezanosti, odakle mogu poteći tolika dobra. 


ČETVRTI DIO 

ODNOSI POJEDINACA I DRŽAVA SA SVJETSKOM ZAJEDNICOM 


Međuovisnost država 

130. Kako je najnoviji znanstveni i tehnički napredak snažno djelovao na ljudski život, 
potiče ljude, koliko god ih na svijetu ima, da sve više i više surađuju i međusobno se 
udmžuju. Danas je, naime, silno porasla izmjena dobara, misli i osoblja. Zato su neobično 
učestali uzajamni odnosi građana, obitelji, posrednih tijela različitih država, a češći su i dodiri 
među državnicima. U isto vrijeme gospodarstvo jedne države iz dana u dan sve više uvjetuje 
gospodarstvo druge; gospodarsko se područje država postepeno do te mjere međusobno stapa 
da iz te udruženosti nastaje jedno svjetsko gospodarstvo; i dosljedno, društveni se napredak, 
red, sigurnost i mir koje mu drago zemlje nužno veže sa stanjem drugih zemalja. 

131. Ako je tako, jasno je, pojedine se države ne mogu odvojene od ostalih sretno 
pobrinuti za svoje probitke niti uopće mogu napredovati kako treba. Blagostanje je, naime, i 

uspon jedne države dijelom posljedica a dijelom uzrok-blagostanja i uspona svih ostalih. 

Nedostatak postojeće javne vlasti s obzirom na sveopće dobro 

132. Jedinstvo ljudske zajednice neće razoriti nikoje vrijeme, jer je tvore ljudi, 
ravnopravni dionici naravnog dostojanstva. Zato će uvijek nužda, koja niče iz same 
čovjekove naravi nagoniti na primjereno traženje općeg dobra, koje se, dakako, odnosi na 
sveukupnu ljudsku obitelj. 

133. U prošlosti su, vjerovalo se, državni vođe mogli da se dostatno pobrinu za sveopće 
dobro. Oni su to provodili ili preko predstavnika svoje države, ili preko susreta i pregovora 
najodličnijih u državi, ili preko nagodaba i sporazuma, to jest koristili su putove i sredstva što 
ih je određivalo naravno pravo, pravo naroda ili međunarodno pravo. 

134. U naše su pak dane međudržavni odnosi doživjeli znatne preobrazbe. S jedne strane, 
opće dobro svega čovječanstva nameće pitanja krajnje važna, teška i koja viču za rješenjem, a 
tiču se osobito zaštite svjetske sigurnosti i mira; a s druge strane, državnici pojedinih zemalja, 
budući da su međusobno jednakopravni, koliko god umnogostručavali susrete i nastojanja 
oko iznalaženja podesnijih pravnih pomagala, uza sve to ne uspijevaju koliko treba; i to ne 
zato što bi im nedostajala dobra volja i poduzetnost, nego što njihovu ugledu nedostaje 
odgovarajuća vlast. 

135. Prema tomu, u današnjim društvenim prilikama pravno uređenje država i nadležnost 
kojom raspolaže javna vlast svih država svijeta imaju se smatrati nedoraslima za promicanje 
čovječanskog dobra. 

Opće dobro prema strukturi i djelovanju javne vlasti 

136. No, promotrimo li pažljivo istinsku bit općeg dobra te narav i djelovanje javne vlasti, 
ne možemo a da ne uvidimo kako između obojega postoji nužan odnos. Kao što moralni red 
traži javnu vlast za promicanje općeg dobra u državnoj zajednici, tako zahtijeva da ga ta ista 
vlast uzmogne uistinu i ostvarivati. Odatle, državne ustanove - unutar kojih se javna vlast 
kreće, djeluje i postizava svoju svrhu - treba da imaju takav oblik i djelotvornost da budu u 
stanju voditi k općem dobru putovima i načinima koji će pristalo odgovarati raznim prilikama 
vremena. 

137. A budući da danas sveopće dobro postavlja pitanja koja se tiču svih naroda; i budući 
da ovakva pitanja može riješiti samo neka javna vlast kojoj bi i nadležnost, i oblik, i sredstva 
imala odgovarajući opseg, i kojoj bi djelovanje sezalo tako daleko kolika je kugla zemaljska - 

to bi, slijedi, trebalo - na što sili sam moralni red - ustanoviti jedan sveobuhvatni javni 
autoritet. 

Svjetski autoritet ustanovljen sporazumom, a ne silom 

138. Dakako, taj svesvjetski autoritet, kojemu bi vlast važila po cijeloj zemlji i koji bi 
podesnim sredstvima vodio k sveopćem dobru, valja ustanoviti sporazum svih naroda, a ne 
nametnuti ga silom. I to zato što ovakav autoritet mora uspješno obavljati svoju zadaću pa 
ima prema svima da bude jednak, da bude posve nepristran, a upravljen k općem dobru svega 
čovječanstva. Kad bi, međutim, moćnije države silom nametale taj opći autoritet, trebali 
bismo se, očito, bojati da će služiti ili probitku nekolicine, ili stajati na strani jedne države i, 
dosljedno, valjanost bi i uspješnost njegova djelovanja došle u pitanje. Premda se države 
međusobno veoma razlikuju rastom izvanjskih dobara i oružanom snagom, ipak svim silama 
brane svoju ravnopravnost i odlike svog načina života. Zato se, i ne bez razloga, države s 
mukom podređuju vlasti koja im se silom nameće, pri stvaranju koje nisu sudjelovale ili je 
svojevoljno nisu prigrlile. 

Dobro i čovjekova prava 

139. Kao što ne možemo suditi o općem dobru pojedinih zemalja tako ne možemo ni o 
općem dobru svih naroda ne vodimo li računa o ljudskoj osobi. Zato će svjetski javni autoritet 
ići ponajvećma za tim da se čovjekova prava priznaju, da se dužno poštuju, netaknuta čuvaju 
i promiču. Ono može da to ostvari ili samo od sebe, kad se za to pruži prilika, ili kad stvori 
takve uvjete u cijelom svijetu u kojima će vođe pojedinih država moći lakše izvršavati svoje 
zadatke. 

Načelo supsidijarnosti 

140. K tomu, kao što u pojedinim državama treba da se odnosi državnih vlasti prema 
građanima, obiteljima i posrednim tijelima ravnaju i ureduju po načelu supsidijarnosti, tako je 
red da se na njemu zasnuju i odnosi svjetskog autoriteta prema javnim vlastima pojedinih 
zemalja. Vlastito je, naime, ovom autoritetu pretresati i rješavati pitanja koja se javljaju u 
vezi sa sveopćim dobrom, a tiču se gospodarskih, društvenih, političkih i kulturnih prilika; 
pitanja, velimo, koja su od najvećega značenja, najveće širine i neodgodive hitnosti, pa se 
imaju smatrati odviše teškima a da bi ih vođe pojedinih država sretno mogli riješiti. 

141. Nije, dakako, na tom svjetskom nadleštvu ni da ograničava ni da sebi pridržava čine 

koji spadaju na javnu vlast pojedinih zemalja. Mora, naprotiv, nastojati da se na čitavom 
svijetu uspostavi takvo stanje u kom će ne samo javna vlast pojedine zemlje nego i pojedinci i 
posredna tijela moći sigurnije obavljati svoje zadatke, ispunjavati svoje dužnosti i zaštićivati 
svoja prava. 64 

143. Očitim je dokazom zauzimanju ove Organizacije »Opća povelja o čovjekovim 
pravima«, usvojena na generalnoj skupštini Ujedinjenih Naroda dne 10. prosinca godine 
1948. Uvod te Povelje ističe da svi narodi i države imaju nastojati navlastito oko istinskog 
priznavanja i stroga obdržavanja svih prava i oblika slobode izloženih u Povelji. 

144. Nije nam, dakako, nepoznato da pojedine glave u Povelji nekima - čini se - nisu bile 
po volji, i to ne bez razloga. Uza sve to, naše je mišljenje da tu Povelju valja smatrati kao 
korak i prilaz k uspostavi pravno-političkog uređenja svjetske zajednice. U njoj se, naime, 
svim ljudima uopće svečano priznaje osobno dostojanstvo i potvrđuje pravo svakoga čovjeka 
da slobodno istražuje istinu, da udovoljuje zahtjevima poštenja, ispunja dužnost pravde, živi 
životom dostojnim čovjeka i tomu slično. 

145. Silno, dakle, želimo da Organizacija Ujedinjenih Naroda uspijeva sve više i više 
prilagoditi svoje ustrojstvo i odgovarajuća sredstva rasponu i plemenitosti svoje zadaće. O, 
neka što skorije dođe vrijeme kad će ova Organizacija moći uspješno zaštićivati prava ljudske 
osobe: prava, velimo, što neposredno izviru iz dostojanstva čovjekove osobe, pa su stoga 
sveopća, nepovrediva i neizmjenjiva; to više što dandanas ljudi, svaki u svojoj državi, 
danomice sve više sudjeluju u javnom životu pa djelatnijim zauzimanjem prate zbivanja u 
svih naroda i sve su više i više svjesni da pripadaju kao živi članovi općečovječanskoj 
obitelji. 


PETI DIO 


Znakovi vremena 

142. Kako svi znadu, dne 26. lipnja 1945. godine osnovana je Organizacija Ujedinjenih 
Naroda - skraćeno OUN - kojoj su kasnije pridodana manja vijeća, sastavljena od članova 
imenovanih sa strane vlada pojedinih zemalja, a povjereni su im važni zadaci što se imaju 
izvršiti svuda u svijetu na gospodarskom, društvenom, kulturnom, odgojnom i zdravstvenom 
polju. Organizaciji Ujedinjenih Naroda poglaviti je cilj da osigura i jača svjetski mir, da 
podupire i gaji prijateljske odnose zasnovane na načelima jednakosti, uzajamnog poštovanja i 

64 Usp. PIO XII., Nagovor mladeži Talijanske Katoličke akcije od 12. IX. 1948., AAS XL, str. 412. 


29 



Centar za promicanje socijalnog nauka Crkve 


mnogostruke suradnje na svim poljima ljudske djelatnosti. 


PASTIRSKA UPOZORENJA 


Dužnost sudjelovanja u javnom životu 

146. Ovdje još jedanput potičemo svoje sinove da poletno uzmu dijela u upravljanju 
državom i da surađuju u pospješivanju probitka svega roda ljudskoga i svoje zemlje. 
Prosvijetljeni kršćanskim svjetlom i vođeni ljubavlju, trebaju jednako tako nastojati ne samo 
da gospodarske, društvene, kulturne i političke ustanove ne bi ljudima smetale već da bi im, 
radije, pomagale da postanu bolji u naravnom i nadnaravnom redu. 

Znanstveno, tehničko i stručno osposobljavanje 

147. Uza sve to, da bi zdrava načela i kršćanski duh proželi kulturu, nije dosta da naši 
sinovi tek uživaju nebesko svjetlo vjere i da ih nosi oduševljenje za promicanje dobra, već se 
traži da se uvrste u javne ustanove i da im djelotvornim radom prodru do duše. 

148. Ali budući da se suvremena kultura i civilizacija odlikuju osobito znanstvenim i 
tehničkim iznalascima, jasno je da nitko ne može prodrijeti u javne ustanove ako nije kul¬ 
turno osposobljen, dorastao tehnici i vješt u svojoj struci. 

Znanstveno-tehnička-stručna sprema i duhovne vrednote djelovanja 

149. Sve to ipak, valja smatrati, nije nipošto dosta da bi odnosi svakodnevnog života 
postali ljudskiji: čovjekov se način života ima zasnivati na istini, rukovoditi pravdom, svoju 
snagu crpsti iz uzajamne ljubavi ljudi i nadahnjivati se slobodom. 

150. Da bi ljudi zaista ostvarili te planove, imaju najskrbnije poraditi da u ostvarivanju 
dobara ovoga života poštuju njihove unutrašnje zakone i da se pridržavaju postupaka koji 
odgovaraju naravi svakoga pojedinog dobra; dalje, da svoje djelovanje usklade s ćudorednim 
propisima te se vladaju kao da koriste svoje pravo ili ispunjuju dužnost. Razum, štoviše, 
zahtijeva da se ljudi pokoravaju brižnim namislima i naredbama Božjim u vezi s našim 
spasom i ne gube duhovne svijesti, da se u životnom djelovanju ponašaju tako da posvema 
vežu znanstvenu tehničku i stručnu spremu s višim vrednotama duha. 

Spojiti vjersko osvjedočenje i vremeniti rad 

151. Opće je poznato također da u zemljama koje su od davnine urešene kršćanskim 
naukom danas, s napretka znanosti i tehnike, javne ustanove doduše cvatu i snabdjevene su 
podesnim sredstvima za postignuće svakojakih ciljeva, ali su često oskudno proniknute 
kršćanskim pobudama i nadahnućem. 

152. S pravom se međutim pitamo kako je do toga moglo doći kad su pri stvaranju takvih 
zasada ne mali doprinos dali, i još uvijek daju, oni koji ispovijedaju kršćansko ime te, bar 
dijelom, suobrazuju svoj život duhu Evanđelja. Toj je pojavi, držimo, razlog što se njihovo 
djelovanje ne podudara s njihovim vjerovanjem. Zato je red da se u njima opet uspostavi 
jedinstvo misli i osjećaja, tako da njihovom djelatnošću ravnaju skupa svjetlo vjere i snaga 
ljubavi. 

Cjelovitost odgoja i razvoj mladeži 

153. Ako je kod kršćana vjersko osvjedočenje počesto u raskoraku s načinom djelovanja, 
smatramo da je tomu tako i zato što oni nisu bili dovoljno poučeni u kršćanskom ćudoređu i u 
kršćanskom nauku. Odviše se, naime, često i gotovo posvuda događa da kršćani ne nastoje 
jednako upoznati ono vjersko i ono izvanjsko, pa, dok se u znanstvenom obrazovanju vinu do 
vrhunca, u vjerskoj pouci obično ne prekorače ono osnovno. Nužda dakle sili da odgoj 
mladeži bude potpun i neprekinut, i tako dan da vjerska formacija i duhovna čestitost idu 
ukorak sa znanstvenim spoznajama i s danomice sve razvijenijim tehničkim vještinama. Osim 
toga, nužno je da se mladi ljudi osposobe da svaki uspješno ispuni svoj pojedinačni zadatak. 65 

Trajno zalaganje 

154. No, bit će dobro da s obzirom na ovo upozorimo kako je naporna stvar ispravno 
shvatiti zbiljski odnos između ljudskih zbivanja i zahtjeva pravednosti, to jest valjano odrediti 
kakvom postupnošću i u kom obliku treba uskladiti načela i smjernice s postojećim stanjem 
društvenog života. 

155. Ovu je postupnost i način to teže odrediti što su ova naša vremena, gdje je svakomu 
poraditi oko sveopćeg dobra, vremena nošena sve većom brzinom djelovanja. Budući da 
treba danomice gledati kako bi se društvene prilike bolje prilagodile zahtjevima pravde, 
razlogom je zašto naši sinom ne mogu ni misliti da smiju stati i zadovoljiti se s prevaljenim 

65 Usp. IVAN XXIII., Mater et Magistra, AAS LIH, 1961, str. 454. 

putem. 

156. Dapače, pravo je da svi ljudi shvate da ono što su do danas ostvarili nije za potrebe 
dosta, pa se zato iz dana u dan imaju laćati sve zamašnijih i prikladnijih pothvata s obzirom 
na proizvodna tijela, sindikalne udruge, strukovna udruženja, osiguravajuće zavode, kulturne 
ustanove, pravosuđe, državno uređenje, zdravstvenu zaštitu, sport i tomu slično. Sve to traži 
naše doba, u koje ljudi, otkrivši svijet atoma i prodrijevši u svemirski prostor, traže nove 
putove što vode u nedogled. 

Odnosi katolika i nekatolika na gospodarsko-društvenom i političkom polju 

157. Načela što ih dovle izložismo imaju izvor u samoj naravi, a počesto i u naravnom 
pravu. Zato se u njihovoj primjeni često događa da katolici na mnogo načina surađuju ili s 
kršćanima odijeljenim od ove Apostolske Stolice ili uopće s nekršćanima, ali s ljudima 
razumnima i obdarenima prirodnom čestitošću. »U takvu slučaju, katolici neka naročito paze 
da uvijek ostanu sebi dosljedni i da se ne upuštaju u popustljive nagodbe s kojih bi štetovala 
cjelovitost vjere ili ćudoređa. Neka se ipak vladaju tako da pravo i dobrohotno prosuđuju 
tuđe mišljenje, da ne iskorištavaju sve u svoju korist i da budu pripravni savjesno i 
suradnički sprovoditi ono što je po naravi dobro ili k dobru vodi«. 66 

158. No, uvijek je posve pravo lučiti zabludu od onoga koji je u zabludi, pa radilo se i o 
ljudima koji su pali u krivo poimanje istine ih u nedovoljno poznavanje činjenica što se 
odnose na vjeru i ćudoređe. Čovjek, naime, koji je upao u zabludu ne prestaje biti urešen 
čovještvom, niti ikada gubi svoje dostojanstvo osobe, o čemu valja uvijek voditi računa. 
Osim toga, u čovjeku se po naravi ne gasi nikada mogućnost oprijeti se zabludi i tražiti put k 
istini. I nikad neće u toj stvari čovjeku ponestati pomoći providnosnoga Boga. Prema tomu, 
može netko, koji danas nema bistra gledanja na vjeru ili je upao u kriva mišljenja, jednoga 
dana prosvijetljen Božjom svjetlošću, prigrliti istinu. Ako katolici, na raznim područjima 
vremenita reda, druguju s ljudima koji u Krista ili ne vjeruju uopće ili ne vjeruju pravo, jer su 
u zabludi, mogu im pružiti zgodu ili poticaj da prijeđu k istini. 

159. Nadalje, posve je ispravno kad lučimo pokrete na gospodarskom, kulturnom i 
političkom polju od krivih filozofijskih shvaćanja prirode, podrijetla i svrhe svijeta i čovjeka, 
sve da ovi pokreti imaju početak i pobudu u ovim shvaćanjima, jer dok se teoretska 
formulacija, nakon što je konačno dana, više ne mijenja, dotle oni pokreti, budući da se kreću 
kroz promjenljive prilike, ne mogu a da znatno ne podliježu promjenama. Uostalom, tko će 

poreći da u tim pokretima, ukoliko su naime u skladu sa zahtjevima zdrava razuma te 
odgovaraju opravdanim čovjekovim težnjama, ne može biti nešto dobro i prihvatljivo? 

160. Zbog toga se gdjekad može desiti da su danas oni dodiri praktične naravi, koji se 
dosada ni u čemu nisu pokazivali korisnima, ili već uistinu plodni ili pokazuju da će to biti. 
Međutim, prosuditi je li već do toga došlo ili nije pa dosljedno odrediti kako i kojim koracima 
valja udruženo tražiti istinske probitke na gospodarsko-društvenom, znanstvenom ili 
političkom polju, svemu tome može poučiti jedino razboritost, ravnateljica svim krepostima 
koje upravljaju pojedinačnim i skupnim životom ljudi. Zato, odlučivati o ovakvim pitanjima, 
radi li se o katolicima, spada u prvom redu na one ljude koji imaju odlučnu ulogu u dmštvu i 
na dotičnim područjima: samo pod uvjetom da osim zasada naravnoga prava poštuju i 
društveni nauk Crkve i da se pokoravaju smjernicama crkvenih vlasti. Ne smije, naime, 
nikome biti nepoznato da Crkva ima pravo, a jednako tako i dužnost, ne samo štititi vjeru i 
ćudoređe nego i službeno posredovati kod svojih sinova na izvanjskom području kad treba 
prosuditi kako da se njezin nauk sprovede. 67 

Postupnost 

161. No ipak ima onih koji, velikodušni, kad se suoče s okolnostima što su malo ili nikako 
u skladu sa zahtjevima pravde, gore od nastojanja da obnove sve, te su u to poneseni takvim 
zaletom da izgleda kao neki preokret javnih prilika. 

162. Željeli bismo da im bude jasno kako se iz prirodne nužde sve razvija postupno, pa se 
zato u ljudskim ustanovama ništa ne može dovesti nabolje ne radi li se iznutra korak po 
korak. To isto uči naš prethodnik blažene upomene Pio XII. ovim riječima: »Spas je i pravda 
ne u revoluciji, nego u sređenoj evoluciji. Nasilje nije nikada činilo drugo nego obaralo, a 
nikako podizalo; raspaljivalo strasti, a ne stišavalo ih; gomilalo mržnju i ruševine, a ne 
bratimilo zavađene; sun’alo je ljude i stranke u krutu nuždu da polagano, poslije bolnih 
iskustava, iznova grade na razvalinama što ih ostavi nesloga« , 68 

Golem zadatak 

163. S golemim se, dakle, zadacima velikodušnih muževa povezuje, smatramo, zadatak da 
pod učiteljstvom i vodstvom istine, pravde, ljubavi i slobode uspostave nove vidove odnosa u 

66 Nav. mj. str. 456. 

67 Nav. mj. str. 456; isp. LAV XIII., Immortale Dei, Acta Leonis XIII, V, 1885, str. 128; PIO XI., Ubi Arcano, 
AAS XIV, 1922, str. 698; PIO XII., Nagovor delegatima Međunarodnoga saveza društava katoličkih žena 
prilikom kongresa u Rimu od 11. IX. 1947., AAS XXXIX, 1947, str. 486. 

ljudskoj zajednici, to jest: između pojedinaca i pojedinaca, između građana i njihovih država, 
između država i država i, na kraju, između pojedinaca, obitelji, posrednih tijela i pojedinih 
država s jedne strane, a sveljudske zajednice s druge. Ovaj će zadatak svatko, zacijelo, 
smatrati najizvrsnijim, jer se po njemu može učvrstiti pravi mir prema redu što ga je postavio 
Bog. 

164. Dolikuje dakle da tim muževima, koji su s obzirom na potrebe, očito, odviše 
malobrojni ali za ljudsku zajednicu čudesno zaslužni, pođe od nas javna zahvala i ujedno 
poziv da ustraju u spasonosnoj odluci. U isto se vrijeme nadamo da će se tim muževima 
pridružiti mnogi drugi, osobito kršćani, potaknuti sviješću dužnosti i ljubavlju. Jer se veoma 
pristoji da oni koji su se Kristu dali u tom zboru ljudi budu poput vamica svjetla, žarišta 
ljubavi i kao kvasac mnoštvu. Ovo će se obistiniti to više što se svakomu duh tješnje s 
Bogom poveže. 

165. Razumije se, nikakav mir neće zaći u sve ljude ne zađe li u duh svakoga pojedinoga: 
to jest, ne bude li svatko u sebi samom obdržavao red koji Bog htjede da se obdržava. O tom 
sv. Augustin ovako pita čovjeka: »Hoće li pak tvoj duh biti sposoban da svlada tvoje pohote? 
Neka se podredi višemu, i svladat će nižega i bit će u tebi mir: pravi, stalni, najuredniji. A 
koji li je red ovoga mira? - Bog zapovijeda duhu; duh tijelu. Ništa sređenije« . 69 

Knez mira 

166. Što smo, dakle, dovle raspravljali o pitanjima koja danas toliko uznemiruju ljudsko 
društvo, a silno su povezana s napretkom ljudske zajednice, sve ih je utisnula u naš duh ona 
vatrena želja kojom, vidimo, gore svi ljudi što ih resi dobra volja: to jest da se na ovoj zemlji 
učvrsti mir. 

167. Budući da mi - iako nedorasli službi - namjesnički zastupamo onoga koga glasnik, u 
nadahnuću proročanskog duha, nazva »Knezom mira«, smatramo da nam je dužnost 
promicanju ovoga sveopćega dobra posvetit naše misli, brige i sile. A ipak je mir prazna riječ 
ne upire li se o onaj svez činjenica, svez velimo, položen na istini, sazdan prema zahtjevima 
pravde, gajen i ispunjan ljubavlju a konačno ostvaren u znamenu slobode. 

168. Mir je, valja smatrati, nešto tako divno i tako uzvišeno da ga čovjek, sve daje dobre i 
hvalevrijedne volje, radi li jedino svojim silama, nikako ne može ostvariti. Silno je, naime, 
potrebna pomoć samoga Višnjega Boga da ljudska zajednica bude što je više moguće odraz 

68 Usp. Nagovor radnicima talijanskih biskupija, na Duhove (13. VI. 1943.), AAS XXXV, 1943, str. 175. 

69 Miscellanea Augustiniana... S. AUGUSTINI Sermones post Maurinos reperti, Roma 1930., str. 633. 

70 Usp. iz 9, 6. 

Božjega kraljevstva. 

169. Sam dakle red zahtijeva da u ove svete dane upravimo njemu smjernu molbu, njemu 
koji je svojim pregorkim mukama i svojom smrću ne samo oprao grijehe, izvor i počelo 
razdora, jadova i nejednakosti, nego je, lijevanjem svoje krvi, ljudski rod vratio u milost sa 
svojim Nebeskim Ocem udijelivši poklone mira: »On je Mir naš, on koji od svoga učini 
jedno... I dođe te navijesti mir vama daleko i mir onima blizu«. 71 

170. A u svetim obredima ovih dana odzvanja ista poruka: »Kad je Isus, naš Gospodin, 
uskrsnuo, stade sred svojih učenika i reče: Mir vama, aleluja. »Obradovaše se učenici kad su 
vidjeli Gospodina« . ~ I tako nam je Krist donio mir, i mir ostavio: »Mir vama ostavljam, mir 

73 

vama svoj dajem! Dajem vam ga ne kao što svijet daje«. 

171. Ovaj dakle mir, što nam ga božanski Otkupitelj donese, molimo od njega vrućim 
molitvama. Nek on iz čovjekove duše izbriše sve što može miru nauditi, a sve neka preobrazi 
u svjedoke istine, pravde i bratske ljubavi. K tomu, neka svojim svjetlom obasja pameti onih 
koji su narodima na čelu, da skupa s časnim blagostanjem podare građane prekrasnim darom 
zajamčena mira. Na kraju, neka Krist raspali volju svih ljudi da probiju pregrade što ih jedne 
od dmgih odvajaju, da ukrijepe veze uzajamne ljubavi, da druge shvate, da oproste onima 
koji su im nanijeli nepravdu, tako da se pod njegovim vodstvom i zaštitom svi narodi kao 
braća zagrle te da kod njih vazda cvjeta i uvijek vlada žuđeni mir. 

172. Naposljetku, časna braćo, želimo da takav mir dopre do vama povjerenih stada, 
posebno na korist najneznatnijih, koji trebaju osobite pomoći i zaštite, pa vama, svećenicima i 
onima u svijetu i onima u redovima - Bogu posvećenim muževima i djevicama, - svim 
vjernim kršćanima, poimence onima koji ove naše poticaje velikodušno poslušaju, svesrdno u 
Gospodinu podjeljujemo apostolski blagoslov. A svim ljudima dobre volje, koje također ide 
ovo naše encikličko pismo, od višnjega Boga zazivamo spas i uspjeh. 

Dano u Rimu, kod Sv. Petra, na dan Večere Gospodnje, 11. travnja 1963. godine, našega 
pontifikata pete. 

IVAN PAPA XXIII. 


71 Ef 2, 14-17. 

72 Responzorij u matutinu, petak u osmini Uskrsa. 

73 Iv 14, 27. 

